Урыстәылеи Аԥсни анаркотик изакәанымкәа аларҵәара аԥырҟәҟәааразы еилацәажәеит АҩАР аҿы
23:00 06.10.2023 (ирҿыцуп: 23:20 06.10.2023)
© Sputnik / Томас Тхайцук Здание МВД Абхазии
© Sputnik / Томас Тхайцук
Роберт Киут иажәақәа рыла, анаркоманиа - аԥснытәи аҿар рыбжьара аларҵәара ӷәӷәа змоу рыцҳароуп.
АҞӘА, жьҭаара 6 - Sputnik. Аԥсны аҩнуҵҟатәи аусқәа рминистр Роберт Киут дидикылеит Урыстәыла адәныҟатәи аусқәа рминистрра иатәу Анаркотик жәларбжьаратәи аикәыршара аԥырҟәҟәааразы аусбарҭеи Жәларбжьаратәи аусеицуразы аусбарҭеи рнапхгаҩы Александр Пономаренко.
"Ари ҳреспублика зегь зымҽхазкыз рыцҳароуп, иаҳа-иаҳа аҽаларҵәара иаҿуп. Ҳара излаҳалшо ала уи ҳаҿагылоуп, аха иаҳҭахын абри аус аҟны ҳаицхыраарц, уажәраанӡагьы ҳазлацәажәахьоу ыҟоуп, планқәак азгәаҭан иҳамоуп", - иҳәеит Киут.
Пономаренко агәыӷра ааирԥшит урыстәылатәи аделегациа аҩтәылак анаркотик аларҵәара аԥырҟәҟәаара иазырхоу русеицура арҭбаара иацхраауеит ҳәа.
"Ҳара ҳколлегацәеи ҳареи ҳаицәажәеит, ҳаилибакааит, уажәшьҭа аусушьа шышьақәҳаргыло иахьыԥшуп, агәра ганы сыҟоуп алҵшәа бзиагьы лассы ишыҟало", - иҳәеит Пономаренко.
Аганқәа еицәажәеит анаркотик аларҵәара аԥырҟәҟәааразы еиҳа иааигәаны аус еицырурц.